**SUOMEN KASVATUKSEN JA KOULUTUKSEN**

**HISTORIAN SEURA RY**

TOIMINTASUUNNITELMA 1.1.2023–31.12.2023

Suomen kasvatuksen ja koulutuksen historian seura edistää kasvatuksen ja koulutuksen historian tutkimusta sekä tukee sen harrastusta Suomessa. Seura julkaisee *Kasvatus & Aika* -lehteä, *Koulu ja menneisyys* -vuosikirjaa sekä *ENSYklopedia*-sivustoa. Lisäksi seura järjestää esitelmätilaisuuksia ja seminaareja.

*Toiminnan edistäminen*

Vuonna 2023 seuran toiminnan tavoitteena on aiempien vuosien tapaan edistää kasvatuksen historian tutkimusta ja harrastusta. Seura tarjoaa tutkijoille ja alan harrastajille mahdollisuuden julkaista kirjoituksiaan seuran kustantamissa julkaisuissa. Seura järjestää lisäksi kasvatuksen historian teemoja käsitteleviä tilaisuuksia, tarjoaa opastusta alan tutkijoille ja tekee kasvatuksen historiaa tunnetuksi suurelle yleisölle.

*Seuran jäsenyydet*

Seura on Suomen tiedekustantajien liiton sekä Tieteellisten seurain valtuuskunnan jäsen. Suomen kasvatuksen ja koulutuksen historian seura on myös yksi kasvatuksen historian ja filosofian verkoston taustaseuroista. Yhteistyö mainittujen tahojen kanssa jatkuu aiempaan tapaan vuoden 2023 aikana.

*Seuran tilaisuudet*

Kevät- ja syyskokousten lisäksi seura järjestää esitelmätilaisuuksia. Vuonna 2023 on tarkoitus järjestää esitelmätilaisuuksia Helsingin lisäksi muilla paikkakunnilla. Tilaisuuksissa kasvatuksen historiasta hiljattain väitelleet tutkijat esittelevät tutkimuksiaan. Osa tilaisuuksista toteutetaan etäyhteyksien välityksellä. Tilaisuuksien järjestämisessä pyrimme tekemään yhteistyötä paikallisten historiallisten yhdistysten kanssa. Seura avustaa lisäksi Kasvatuksen historian ja filosofian verkostoa kesäpäivien järjestämisessä 15.–16.6.2023 Tieteiden talolla Helsingissä.

*Toimikuntien työskentely*

Seuran toiminta on organisoitu kolmen toimikunnan kautta. Näitä ovat kuukausiesityksistä ja seminaareista vastaava toimikunta, vuosikirjatoimikunta sekä kasvatuksen historian ENSYklopedia-julkaisualustan toimikunta. Näiden toimintaa kehitetään edelleen vuonna 2023.

*Julkaisutoiminta*

Seura julkaisee *Kasvatus & Aika* -lehteä. Vuoden 2023 aikana ilmestyy neljä numeroa. Vuonna 2023 seura julkaisee *Koulu ja menneisyys* -vuosikirjan sekä koulumuisteluita ENSYklopedia-sivustolla. Seura kehittää podcasteja tukemaan julkaisutoimintaa. Seuran hallitus seuraa kotisivujen ja seuran julkaisujen latausmääriä sekä kehittää kotisivujen käytettävyyttä.

*Talous*

Seuran talouden perustan muodostavat jäsenmaksutulot. Viime vuosina seuran talous on ollut erittäin tiukalla. Näin tulee olemaan myös toimintakaudella 2023. Seura saa tukea Tieteellisten seurain valtuuskunnalta *Kasvatus & Ajan* julkaisemiseen. Seura saa myös jonkin verran tuloja painettujen vuosikirjojen myynnistä. Seuran menot koostuvat lähes kokonaan *Kasvatus & Ajan* julkaisemisesta.